Document ID: 32004R0775

Κανονισμός (ΕΚ) αριθ. 775/2004 της Επιτροπής
της 26ης Απριλίου 2004
για την τροποποίηση του παραρτήματος Ι του κανονισμού (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου για τις εισαγωγές και εξαγωγές επικίνδυνων χημικών προϊόντων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για τις εισαγωγές και εξαγωγές επικίνδυνων χημικών προϊόντων(1), και ιδίως το άρθρο 22 παράγραφος 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 304/2003 εφαρμόζει την σύμβαση του Ρότερνταμ σχετικά με τη διαδικασία συναίνεσης μετά από ενημέρωση για ορισμένα επικίνδυνα χημικά προϊόντα και φυτοφάρμακα στο διεθνές εμπόριο (διαδικασία ΣΜΕ), που υπεγράφη στις 11 Δεκεμβρίου 1998 και εγκρίθηκε από την Κοινότητα με την απόφαση 2003/106/ΕΚ του Συμβουλίου(2).
(2) Το παράρτημα Ι του κανονισμού (ΕΚ) αριθ. 304/2003 αποτελείται από τρία τμήματα τα οποία περιέχουν αντιστοίχως τον κατάλογο των χημικών προϊόντων που υπόκεινται στη διαδικασία γνωστοποίησης εξαγωγής, τον κατάλογο των χημικών προϊόντων που χαρακτηρίζονται ως υποκείμενα σε γνωστοποίηση ΣΜΕ και τον κατάλογο των χημικών προϊόντων που υπόκεινται στη διαδικασία ΣΜΕ βάσει της σύμβασης του Ρόττερνταμ.
(3) Βάσει των αποφάσεων της Επιτροπής 2004/141/ΕΚ(3), 2004/248/ΕΚ(4), 2004/140/ΕΚ(5) και 2004/247/ΕΚ(6), που ελήφθησαν στο πλαίσιο της οδηγίας 91/414/ΕΟΚ του Συμβουλίου, της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων(7), όσον αφορά την απαγόρευση ή τον αυστηρό περιορισμό της χρήσης των χημικών προϊόντων amitraz (αμιτράζη), atrazine (ατραζίνη), fenthion (φενθείο) και simazine (σιμαζίνη) αντιστοίχως, τα εν λόγω χημικά προϊόντα θα πρέπει να προστεθούν στους καταλόγους των χημικών προϊόντων που αναφέρονται στα τμήματα 1 και 2 του παραρτήματος I του κανονισμού (ΕΚ) αριθ. 304/2003.
(4) Όσον αφορά την εννεϋλοφαινόλη και τα αιθοξυλιωμένα παράγωγα αυτής (τις αιθοξυλιωμένες εννεϋλοφαινόλες), περιορίζεται αυστηρά η βιομηχανική χρήση τους με την οδηγία 2003/53/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2003, για τον περιορισμό της κυκλοφορίας στην αγορά και της χρήσης μερικών επικινδύνων ουσιών και παρασκευασμάτων(8). Επιπλέον, σύμφωνα με τον κανονισμό (ΕΚ) αριθ. 2076/2002 της Επιτροπής, της 20ής Νοεμβρίου 2002, σχετικά με την παράταση της περιόδου που αναφέρεται στο άρθρο 8 παράγραφος 2 της οδηγίας 91/414/ΕΟΚ, και τη μη καταχώριση ορισμένων δραστικών ουσιών στο παράρτημα Ι της εν λόγω οδηγίας και την ανάκληση των εγκρίσεων για τα φυτοπροστατευτικά προϊόντα που περιέχουν τις εν λόγω ουσίες(9), τα αιθοξυλιωμένα παράγωγα εννεϋλοφαινόλης εξαιρέθηκαν από το παράρτημα Ι της οδηγίας 91/414/ΕΟΚ και οι εγκρίσεις που αφορούσαν φυτοπροστατευτικά προϊόντα που τα περιείχαν αποσύρθηκαν μέχρι τις 25 Ιουλίου 2003. Ως εκ τούτου και τα δύο ως άνω χημικά προϊόντα θα πρέπει να προστεθούν στον κατάλογο των χημικών προϊόντων που αναφέρονται στα μέρη 1 και 2 του παραρτήματος Ι του κανονισμού (ΕΚ) αριθ. 304/2003.
(5) Κατά την δέκατη σύνοδό της που πραγμτοποιήθηκε από τις 17 έως τις 21 Νοεμβρίου 2003, η επιτροπή διακυβερνητικών διαπραγματεύσεων (ΕΔΔ) για την ως άνω σύμβαση αποφάσισε ότι το χημικό προϊόν DNOC και οι ίνες αμιάντου amosite (αμοσίτης), antophyllite (ανθοφυλλίτης), actinolite (ακτινόλιθος), tremolite (τρεμόλιθος - τρεμολίτης) πρέπει επίσης να υπαχθούν στην προσωρινή διαδικασία ΣΜΕ. Ως εκ τούτου οι εν λόγω ουσίες θα πρέπει να προστεθούν στον κατάλογο των χημικών προϊόντων που περιέχονται στο μέρος 3 του παραρτήματος Ι του κανονισμού (ΕΚ) αριθ. 304/2003 τροποποιώντας παράλληλα δεόντως τις υφιστάμενες καταχωρίσεις στα μέρη 1 και 2.
(6) Κατά την ως άνω σύνοδο της ΕΔΔ αποφασίστηκε ότι τα παρασκευάσματα με τη μορφή επιπαστικής σκόνης τα οποία περιέχουν συνδυασμό benomyl σε συγκέντρωση μεγαλύτερη ή ίση του 7 %, carbofuran σε συγκέντρωση μεγαλύτερη ή ίση του 10 % και thiram σε συγκέντρωση μεγαλύτερη ή ίση του 15 % πρέπει επίσης να αποτελέσουν αντικείμενο της προσωρινής διαδικασίας ΣΜΕ. Κατά συνέπεια, ανάλογα παρασκευάσματα θα πρέπει να προστεθούν στον κατάλογο των χημικών ουσιών που παρατίθενται στα μέρη 1 και 3 του παραρτήματος Ι του κανονισμού (ΕΚ) αριθ. 304/2003.
(7) Ως εκ τούτου επιβάλλεται να τροποποιηθεί αντιστοίχως το παράρτημα Ι του κανονισμού (ΕΚ) αριθ. 304/2003.
(8) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής που συγκροτήθηκε δυνάμει του άρθρου 29 της οδηγίας 67/548/ΕΟΚ του Συμβουλίου(10),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 304/2003 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Απριλίου 2004.

Labels: 3
1
20